En person er nu anholdt i sagen om brandattentatet mod rockerklubben Devils Choice. Tilbage i september blev der kastet en såkaldt molotovcocktail mod rockerklubhuset. Politiinspektør Verner Holm oplyser til Tv2/Nord, at der er tale om en 18-årig mand, men han ønsker ikke at fortælle om den unge mands tilhørsforhold i bandekonflikten i Aalborg. I løbet af kort tid var der i Aalborg op til flere episoder, hvor blandt andet en 44-årig mand fra Nørresundby blev forsøgt likvideret i flere omgange. Verner Holm fortæller til Tv2/Nord, at der i øjeblikket er omkring 30 personer anholdt i forbindelse med urolighederne i Aalborg.

Opsummering:
Nordjyllands Politi har anholdt en 18-årig mand for brandattentatet mod rockerborgen Devils Choice.